Diari Oficial de la Generalitat Valenciana


Sumari del DOGV 9877, del 25-06-2024 (2024/5916)

RESOLUCIÓ de 27 de maig de 2024, del Servei Territorial d'Indústria, Energia i Mines d'Alacant, per la qual s'atorga a Clean SPC 15, SL, l'autorització d'implantació en sòl no urbanitzable, autorització administrativa prèvia, autorització administrativa de construcció i aprovació del pla de desmantellament i restauració del terreny i l'entorn afectat per a una central fotovoltaica situada a Novelda, de potència instal·lada de 0,98359 MW, denominada PSF Salinetes III. Expedient ATALFE 2020/126.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9877

Data del DOGV
:   25-06-2024

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2024/5916


Data del document
:   27-05-2024

Organisme emissor
:   Conselleria de Innovación, Industria, Comercio y Turismo

Tipus de document
:   Resolució

Descriptors 

:   * Conselleria d'Innovació, Indústria, Comerç i Turisme
    * empresa privada

RESOLUCIÓ de 27 de maig de 2024, del Servei Territorial d'Indústria, Energia i Mines d'Alacant, per la qual s'atorga a Clean SPC 15, SL, l'autorització d'implantació en sòl no urbanitzable, autorització administrativa prèvia, autorització administrativa de construcció i aprovació del pla de desmantellament i restauració del terreny i l'entorn afectat per a una central fotovoltaica situada a Novelda, de potència instal·lada de 0,98808 MW, denominada PSF Salinetes III. Expedient ATALFE 2020/126. [2024/5916]  
Antecedents  
  
Primer. Sol·licitud  
Clean SPC 15, SL, mitjançant un representant degudament acreditat, va presentar una instància davant del registre telemàtic de la Generalitat Valenciana en data 2 de desembre de 2020, amb núm. de registre GVRTE/2020/1859017, en la qual sol·licita autorització d'implantació en sòl no urbanitzable, autorització administrativa prèvia, autorització administrativa de construcció i l'aprovació del pla de desmantellament i restauració del terreny i l'entorn afectat, relatius a una central de producció d'energia elèctrica de tecnologia fotovoltaica, denominada PSF Salinetes III, de potència nominal 0,925 MWn i potència dels mòduls fotovoltaics de 0,98459 MWp, que se situarà en el terme municipal de Novelda (Alacant), inclosa la seua infraestructura d'evacuació exclusiva.  
Posteriorment, mitjançant una instància de data 24 de març de 2021 (número de registre GVRTE/2021/769680), sol·licita la declaració d'utilitat pública, en concret, de la part de la infraestructura d'evacuació.  
D'acord amb les característiques i la ubicació de la instal·lació sol·licitada, està sotmesa al procediment integrat d'autorització de centrals fotovoltaiques que han d'emplaçar-se sobre sòl no urbanitzable establit pel Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la reactivació econòmica urgent (d'ara en avant, Decret llei 14/2020). Per a la tramitació d'esta s'incoa per part del Servei Territorial d'Indústria, Energia i Mines d'Alacant l'expedient ATALFE/2020/126.  
  
Consta en l'expedient la justificació de l'ingrés de la taxa administrativa corresponent en data 15 de març de 2021, que cobrix el pressupost del projecte de la instal·lació que finalment s'ha sotmés a autorització.  
Amb data 12 de març de 2021, en vista de la documentació presentada, s'acorda l'admissió a tràmit pel servici territorial esmentat de la sol·licitud d'autorització per a la instal·lació de producció d'energia elèctrica de 875 kW de potència instal·lada, segons definició vigent en eixe moment, promoguda per Clean SPC 15,que se situarà en el municipi de Novelda, província d'Alacant, únicament als efectes del que estipula l'article 1.1 del Reial Decret llei 23/2020, de 23 de juny, pel qual s'aproven mesures en matèria d'energia i en altres àmbits per a la reactivació econòmica.  
  
Segon. Informació pública  
La sol·licitud d'autorització administrativa de la instal·lació i la sol·licitud de declaració d'utilitat pública, en concret, juntament amb la documentació presentada, han sigut objecte d'informació pública durant el termini de trenta (30) dies, als efectes que preveu l'article 23 del Decret llei 14/2020; l'article 144 del Reial decret 1955/2000, d'1 de desembre, pel qual es regulen les activitatsde transport, distribució, comercialització, subministrament i procediments d'autorització d'instal·lacions d'energia elèctrica; l'article 36 de la Llei 21/2013, de 9 de desembre, d'avaluació ambiental, i els articles 20 i 31 del Decret 162/1990, de 15 d'octubre, pel qual s'aprova el Reglament per a l'execució de la Llei 2/1989, de 3 de març, d'impacte ambiental, en els mitjans següents:  
- el Diari Oficial de la Generalitat Valenciana de data 6 de juliol de 2022 (DOGV 9376),  
- el Butlletí Oficial de la Província d'Alacant de data 3 de juny de 2022 (BOP núm. 105) i  
- el diari Información de data 8 de juliol de 2022.  
L'STIEMA, en virtut de l'article 23 del Decret llei 14/2020, va remetre a l'Ajuntament de Novelda, perquè les exposara en el tauler d'anuncis, pel mateix període de temps, la sol·licitud d'autorització i la de reconeixement, en concret, d'utilitat pública esmentada, juntament amb la llista concreta i individualitzada dels béns i drets afectats pel projecte a l'efecte de poder iniciar posteriorment el procediment d'expropiació forçosa del ple domini o per a la imposició de servitud de pas d'energia elèctrica, amb el requeriment que se li remetera una diligència acreditativa de l'exposició una vegada finalitzat el termini corresponent, les quals consten en l'expedient. L'anunci ha sigut publicat en el tauler de la seu electrònica de l'Ajuntament de Novelda des del 7 de juliol de 2022 fins al dia 23 d'agost de 2022.  
  
De la mateixa manera, es va traslladar esta sol·licitud de reconeixement, en concret, d'utilitat pública, a les persones que consten com a titulars dels béns i els drets afectats.  
Així mateix, la documentació es posa a la disposició del públic en general en la seu electrònica de la Generalitat, en el lloc web https://cindi.gva.es/va/web/energia/informacion-publica (en valencià) i https://cindi.gva.es/es/web/energia/informacion-publica (en castellà).  
La documentació aportada, que es va sotmetre a informació pública, és la següent:  
- Projecte. Denominació: «Instal·lació de planta solar fotovoltaica Salinetes III de 986,58 kW connectada a xarxa».  
- Projecte infraestructura d'evacuació. Denominació: Centre de seccionament per a la PSFV Salinetes III de 986,58 kWp.  
- Estudi d'integració paisatgística.  
- Memòria justificativa del compliment dels criteris del Decret llei 14/2020.  
- Pla de desmantellament i restitució del terreny i l'entorn afectat.  
  
- Plec general de normes de seguretat en prevenció d'incendis forestals.  
- Separates dirigides a: i-DE, Ajuntament de Novelda, CHX, Conselleria d'Agricultura, Desenvolupament Rural, Emergència Climàtica i Transició Ecològica, Conselleria de Política Territorial, Obres Públiques i Mobilitat.  
- Llista de béns i drets afectats.  
  
Tercer. Al·legacions  
D'acord amb la documentació que hi ha en l'expedient, durant el tràmit d'informació pública es va presentar una al·legació per part de la Comunitat de Propietaris Salinetas de Novelda.  
Esta al·legació s'ha contestat per escrit i s'ha notificat a l'al·legant en data 15 de gener de 2024, de conformitat amb l'article 83 de la Llei 39/2015, d'1 d'octubre, del procediment administratiu comú de les administracions públiques, siga interessat en el procediment o no.  
  
  
Quart. Condicionats  
Segons el procediment establit reglamentàriament, a fi que en el termini de trenta (30) dies presentaren la conformitat o l'oposició a l'autorització sol·licitada i emeteren, si fora procedent, els condicionants tècnics oportuns al projecte tècnic de la instal·lació, es van remetre les separates corresponents del projecte a les administracions, els organismes i les empreses de servici públic o d'interés general amb béns o drets a càrrec seu que pogueren ser afectats per esta; es van rebre els informes següents, amb el resultat que, en síntesi, es detalla:  
  
1. Informe favorable del Departament d'Urbanisme, Activitats i Disciplina de l'Ajuntament de Novelda de data 12 de juliol de 2022.  
El promotor mostra la seua conformitat amb l'informe en data 30 d'agost de 2022.  
2. Resolució de la Confederació Hidrogràfica del Xúquer d'autorització per a la instal·lació de planta solar fotovoltaica Salinetas III de 986,58kw, en zona de policia de llit públic, en el terme municipal de Novelda (Alacant), de data 4 de setembre de 2023 amb el condicionat següent:  
1. Els treballs hauran de ser supervisats pel Servici de Policia d'Aigües i Llits Públics d'esta Confederació Hidrogràfica del Xúquer, amb la qual haurà de contactar prèviament.  
2. Esta autorització no suposa cap pronunciament sobre la no inundabilitat de les obres que s'autoritzen, ja que el seu objectiu específic és protegir el règim de corrents en avingudes i no incrementar el risc de producció de danys en persones i béns. La conveniència d'implantar l'ús objecte d'autorització en una zona amb un possible risc d'inundació haurà de ser analitzada per l'administració competent en matèria d'urbanisme.  
L'autoritzat haurà de complir el que establix l'article 14.bis (o 9 bis, 9 ter) del Reglament de domini públic hidràulic, així com el que indica la normativa PATRICOVA (o de la comunitat autònoma) a este efecte. Hauran d'adoptar-se, si cal, mesures per a la disminució de la vulnerabilitat i autoprotecció davant del risc d'inundació.  
  
3. Esta autorització fa referència exclusivament a les obres descrites i, si és el cas, al tancat de la parcel·la. Per tant, no es pressuposa la disponibilitat de recurs hídric, ni autorització per a abocament de productes o aigües residuals o pluvials a llit públic o al subsol. Qualsevol actuació accessòria que es trobe en el domini públic hidràulic o a menys de 100 m del llit (zona de policia) haurà d'estar també autoritzada per este organisme de conca.  
4. Les obres hauran de quedar acabades, com a màxim, en el termini de díhuit mesos, comptats a partir de la data de notificació de la present autorització, i el llit ha d'estar, en tot moment, en perfectes condicions de policia.  
5. L'autoritzat queda obligat a respectar, al llarg del marge, la zona de servitud de 5 metres d'amplària per a ús públic, que ha de quedar apta i practicable, de conformitat amb el Reglament del domini públic hidràulic (Reial decret 849/1986, d'11 d'abril).  
6. Esta autorització no exclou ni pressuposa les que poden ser necessàries d'altres organismes de l'Administració central, autonòmica o local.  
7. La present autorització no prejutja els límits dels terrenys de domini públic confrontants, sobre els quals el peticionari no podrà al·legar cap dret sense el previ expedient de delimitació.  
8. Esta autorització s'atorga sense perjuí de tercers, de manera que deixa fora de perill el dret de propietat, sense que per si sola faculte per a executar obres en zona de servitud alienes a la competència exclusiva de la Confederació Hidrogràfica del Xúquer. És responsable l'autoritzat de tots els danys i perjuís que puguen ocasionar-se en els béns de domini públic o privat i tercers a conseqüència de les obres realitzades, i queda obligat a la seua indemnització i a l'execució, a la seua costa, de les obres complementàries que es consideren necessàries per a evitar que es produïsquen o per a restabliment del que s'ha danyat o perjudicat.  
9. Esta Confederació Hidrogràfica del Xúquer no respon de qualsevol afecció provocada per causa de crescudes, tant ordinàries com extraordinàries.  
10. S'advertix que l'incompliment de qualsevol de les condicions podria suposar la iniciació de procediment sancionador, segons el que establix l'article 116.3.c del text refós de la llei d'aigües (Rd legislatiu 1/2001, de 20 de juliol). I això, sense perjuí que es puga recordar la iniciació del procediment de caducitat o revocació de l'autorització.  
  
S'aporta esta resolució favorable mitjançant una declaració responsable (DEREINFA) en data 8 de novembre de 2023.  
3. Informe favorable de la Direcció General de Medi Natural i Avaluació Ambiental de data 13 de juliol de 2022, amb el condicionat següent:  
- Pel fet que la planta solar es disposarà sobre un sòl amb un alt nivell erosiu, de manera genèrica, no es permetrà la destrucció de bancals. S'hauran de respectar els bancals i ribassos que hi ha sense retirar la terra fèrtil del sòl.  
- Es farà el mínim moviment de terres i compactació de sòl amb la finalitat de disminuir les afeccions a este. Per això, es requerix usar seguidors que s'adapten al terreny, amb clavament directe sense fonamentacions, sempre que la geologia ho permeta, i que no requerisquen anivellament, desmunt, condicionament topogràfic o esplanació d'este.  
- Es tenen en compte els efectes de l'escolament de les plaques sobre el sòl, produït tant per la pluja com per la neteja, que podria provocar l'aparició de solcs o regalls d'erosió sota les línies d'estes. S'haurà de fer una canalització que arreplegue estes aigües i les deposite de manera més dispersa o bé les acumule o les redirigisca per a usar-les posteriorment. Si és el cas, es podrà mantindre una capa de mulch amb restes de vegetació o palla, de manera que es dissipe l'energia cinètica de les gotes de pluja i s'evite l'erosió per esguitada i erosió laminar.  
- En el procés de desmantellament de la planta solar es recorda que no haurà de quedar cap element artificial en l'enclavament i que s'haurà de restaurar el sòl afectat de manera que se'n garantisquen els usos anteriors al canvi d'ús del sòl.  
- S'ha de mantindre una capa de cultiu herbaci en totes les instal·lacions que afavorisca el manteniment de l'estructura edàfica i, a més, la presència d'insectes pol·linitzadors, la qual cosa es pot combinar amb l'apicultura o l'agrovoltaica.  
- Per a mantindre o limitar el creixement de vegetació en la planta solar, no es podran emprar herbicides, i és recomanable la ramaderia extensiva o el desbrossament selectiu mecanitzat d'esta.  
- Es considera adequat utilitzar tres caixes niu per a quiròpters i aus.  
  
- Per a atraure la presència de rapinyadores nocturnes a la zona de les obres, es proposa instal·lar dos talaies distribuïdes a la planta.  
El promotor mostra la seua conformitat amb l'informe en data 25 de juliol de 2022.  
4. Informe del Servici de Gestió Territorial de data 29 de juny de 2023, en el qual es considera viable condicionada a adoptar les mesures correctores per a la reducció de l'escolament, d'acord amb les determinacions normatives del Pla d'acció territorial de caràcter sectorial sobre prevenció del risc d'inundació a la Comunitat Valenciana i la resta de normativa aplicable que s'ha tingut en compte en l'elaboració de l'informe.  
Les conclusions més significatives són les següents:  
- s'haurà de mantindre l'estructura dels bancals, per a la qual cosa els mòduls hauran d'estar clavats dins d'estos, sense modificar el terreny. Per tant, es considera que la distribució actual s'haurà d'ajustar i adaptar a la morfologia resultant.  
- es considera necessari mantindre el tapís vegetal de tota la parcel·la per a facilitar la infiltració i no provocar increment dels calats i velocitats.  
- deixar la zona més baixa de la parcel·la com a àrea de laminació de les possibles acumulacions de l'aigua que es puguen generar.  
El promotor mostra la seua conformitat amb l'informe en data 1 d'agost de 2023.  
5. Informe del Servici d'Infraestructura Verda i Paisatge de data 10 de maig de 2023 favorable a la planta fotovoltaica en matèria d'infraestructura verda i paisatge, condicionat al fet que es duguen a terme les mesures d'integració paisatgística següents:  
- S'harmonitzaran les construccions amb l'entorn, per a la qual cosa es deixarà l'acabat del material (prefabricat de formigó) o es pintarà d'un color terrós d'acord amb el terreny circumdant.  
- S'utilitzaran saorres de tonalitat semblant a la dels terrenys circumdants per a la realització de vials interiors.  
- En la zona de transició de 15 m es plantaran alguns bosquets de coníferes, vegetació existent en les parcel·les de l'entorn, juntament amb Salvia rosmarinus. A més, es podran introduir algunes fileres d'oliveres, ja que s'ha detectat este antic cultiu en la parcel·la.  
La introducció de vegetació va encaminada a ajudar a minimitzar la visibilitat de la planta fotovoltaica i integrar-la en el paisatge. Ha de tindre un caràcter natural, per la qual cosa s'han de triar poques espècies de les existents en les parcel·les de l'entorn i fugir del disseny plantejat amb un patró reglat geomètric, que s'assembla a un jardí urbà.  
  
El promotor mostra la seua conformitat amb l'informe en data 17 de maig de 2023.  
Informe del Servici d'Infraestructura Verda i Paisatge de data 9 d'agost de 2023 favorable respecte de les correccions del pla de desmantellament.  
El promotor mostra la seua conformitat amb l'informe en data 10 d'agost de 2023.  
Quint. Adaptació a condicionats  
El promotor presenta un projecte refós en data 24 de novembre de 2023 amb la transposició de totes les mesures proposades en els informes del Servici d'Infraestructura Verda i Paisatge, el Servici de Gestió Territorial i la Direcció General de Medi Natural i Avaluació Ambiental, en què mostra conformitat amb estos informes.  
Revisat el projecte refós presentat, s'observa que les modificacions descrites s'han de considerar no substancials. Per tant, d'acord amb l'article 23.5 del Decret llei 14/2020, no serà necessari sotmetre de nou al tràmit d'informació pública estos canvis.  
  
  
Sext. Modificació del punt d'accés i traçat de la línia d'evacuació  
  
Després de les modificacions efectuades en el projecte pels condicionats imposats, el promotor no ha aconseguit arribar a acords amb els propietaris de la parcel·la a on se situava el punt d'evacuació inicial.  
  
El promotor va acordar amb el gestor de la xarxa un nou punt d'abocament en la mateixa línia de distribució:  
El punt inicial se situava en el suport 206006 en l'LMT de 20 kV Novelda de l'ST Petrer.  
El punt definitiu se situa en nou suport en la parcel·la 103 del polígon 3, en la mateixa LMT.  
A causa de la variació del punt d'abocament i de no disposar dels acords, el promotor ha modificat el traçat de la línia d'evacuació. Les característiques de la nova línia són:  
Emplaçament: parcel·les 36, 9007 i 103 del polígon 3 del terme municipal de Novelda (Alacant).  
Tensió nominal: 20 kV.  
Longitud: 208 m.  
Nre. de conductors i secció: HEPRZ1 12/20 kV, Al 3x(1 x 240) mm² H16.  
En data 22 d'abril de 2024, el promotor aporta un nou projecte i document sobre nou punt de connexió.  
La línia aerosubterrània d'alta tensió des del centre de seccionament, autoritzat en la present resolució, fins a nou suport en la línia aèria de simple circuit Novelda de l'ST Petrer pertanyent a i-DE Redes Eléctricas Inteligentes, SAU, serà cedida a este gestor de la xarxa i la seua autorització administrativa prèvia i de construcció es tramita en l'expedient ATLINE/2024/57/03.  
A causa de la modificació del traçat de la infraestructura d'evacuació i la seua ubicació en noves parcel·les, ja no és procedent la declaració d'utilitat pública de la línia original.  
  
Sèptim. Avaluació ambiental  
De conformitat amb la Llei 21/2013, de 9 de desembre, d'avaluació ambiental, i la Llei 2/1989, de 3 de març, de la Generalitat Valenciana, d'impacte ambiental, la instal·lació objecte d'este procediment no constituïx un projecte sotmés a avaluació d'impacte ambiental.  
  
  
Octau. Implantació en sòl no urbanitzable  
Consta un informe de compatibilitat urbanística municipal favorable emés el 8 de juliol de 2020 per l'Ajuntament de Novelda, en virtut de l'article 22 de la Llei 6/2014, de 25 de juliol, de la Generalitat, de prevenció, qualitat i control ambiental d'activitats a la Comunitat Valenciana, respecte a les parcel·les a on se situaran els grups generadors.  
  
Consten en l'expedient informes favorables del Servei d'Infraestructura Verda i Paisatge i del Servei de Gestió Territorial, de dates 10 de maig de 2023 i 29 de juny de 2023, respectivament, els dos servicis dependents de la Direcció General de Política Territorial i Paisatge. Els condicionats que arrepleguen s'indiquen en el punt primer de la part dispositiva d'esta resolució.  
  
Nové. Evacuació i connexió a la xarxa  
Consta garantia econòmica per a la tramitació de la sol·licitud d'accés a la xarxa de distribució, depositada en data 18 de febrer de 2021 davant de l'Agència Tributària Valenciana amb número de garantia 821839D174, per a una instal·lació de producció denominada Salinetes III de tecnologia fotovoltaica que s'emplaçarà en el terme municipal de Novelda i de 0,99 MW instal·lats, per un import de 39.600 euros (trenta-nou mil sis-cents euros) corresponents a una quantia equivalent a 40 €/kW instal·lats, en virtut de l'article 66 bis del Reial decret 1955/2000, d'1 de desembre.  
El promotor disposa dels permisos d'accés i connexió atorgats per l'empresa distribuïdora, de data 6 de juny de 2020 i actualitzats en data 12 d'agost de 2021, relatius a la sol·licitud de la instal·lació FV Salinetes III, amb una potència d'accés concedida de 986,58 kW en l'LMT de 20 kV Novelda de l'ST Petrer.  
A la vista del contingut i els pronunciaments d'estos permisos, cal considerar que les instal·lacions no generaran incidències negatives en el sistema.  
  
Dècim. Acreditacions prèvies a la resolució  
Consta en l'expedient una justificació dels criteris energètics específics per a la implantació i el disseny de centrals fotovoltaiques, arreplegats en l'article 11 del Decret llei 14/2020.  
L'agent promotor acredita els aspectes següents, d'acord amb el que establix l'article 30.1 del Decret llei 14/2020, de manera prèvia a la resolució del procediment:  
- Capacitat legal, tècnica i econòmica per a dur a terme el projecte, així com la disponibilitat efectiva dels recursos econòmics i financers necessaris per a materialitzar el projecte d'execució sol·licitat. El projecte es finançarà amb recursos aportats per soci indirecte del promotor, del qual consta compromís irrevocable i elevat a públic de finançament. En el cas de canvis en la participació dels socis accionistes de l'empresa promotora, caldrà comunicar esta circumstància, i se subrogaran en els compromisos adquirits per a justificar esta capacitat. En cas contrari, es perdrà l'autorització administrativa.  
  
- Disposar dels terrenys a on s'implantarà la instal·lació. El promotor de la instal·lació disposa de contracte d'arrendament degudament legalitzat de la parcel·la a on s'implantarà la instal·lació.  
- Disposar dels permisos d'accés i connexió per a la instal·lació que s'han indicat anteriorment.  
Consta l'informe preceptiu i no vinculant que establix l'article 30.2 del Decret llei 14/2020, de l'Ajuntament de Novelda, de data 22 d'agost de 2023, que valora favorablement el projecte amb l'excepció que «D'acord amb l'article 8, el tècnic que subscriu estima que s'incomplix l'apartat 8.1, ja que, amb caràcter general, es procurarà la instal·lació de panells fotovoltaics sobre les envolupants de les edificacions davant de l'ocupació de sòls de qualsevol tipus.».  
El promotor mostra la seua conformitat amb l'informe en data 18 de setembre de 2023 i argumenta que no existix este incompliment.  
Quant al no compliment del criteri general que establix l'article 8 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, hem d'indicar que es tracta d'un criteri general per a la localització, però que no hi ha una prohibició d'implantar una central generadora en una altra ubicació, cas en què cal assenyalar que s'està valorant un projecte concret de conformitat amb el procediment establit en el capítol II de la norma esmentada, àmpliament regulat en els aspectes de matèria ambiental, territorial i paisatgística, i la sol·licitud del qual està condicionada a la prèvia obtenció del permís d'accés i connexió a la xarxa de distribució i als informes favorables en estos àmbits. A més, no es pot conculcar el principi de llibertat d'empresa que establix l'article 38 de la Constitució Espanyola i la llibertat de competència que implicarien la imposició d'una ubicació concreta o qualsevol altre criteri que incidira en la seua viabilitat econòmica sense estar fundat en la normativa aplicable.  
  
Onzé. Procediment d'urgència  
Com que es tracta d'un projecte amb una potència de generació superior o igual a 10 MW, en virtut de l'article 33.1 del Decret llei 14/2020, de 7 d'agost, es tramita, des del 23 d'abril de 2022, pel procediment d'urgència d'acord amb la Llei 39/2015, de procediment administratiu comú de les administracions públiques.  
  
Dotzé. Instal·lacions cedides al gestor de la xarxa  
Consten en l'expedient documents d'acceptació per part del gestor de la xarxa de distribució, I-DE Redes Eléctricas Inteligentes, SAU, dels projectes de les instal·lacions que se cediran després d'executar-les (centre de seccionament i línia d'alta tensió).  
  
Tretzé. Departaments nous  
Que les referències realitzades en els diferents informes emesos a departaments del Consell, actualment inexistents, han d'entendre's referides als nous departaments, de conformitat amb les noves competències i l'organització derivades del Decret 112/2023, de 25 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat, i les modificacions realitzades.  
Consta en l'expedient la proposta de resolució de la secció tramitadora de l'expedient del Servei Territorial d'Indústria, Energia i Mines d'Alacant.  
  
Fonaments de dret  
  
Primer. La instrucció i la resolució d'este procediment administratiu correspon a la Generalitat, perquè la instal·lació elèctrica objecte d'esta es troba íntegrament en el territori de la Comunitat Valenciana i no s'enquadra en les que preveu l'article 3.13 de la Llei 24/2013, de 26 de desembre, del sector elèctric, que són competència de l'Administració general de l'Estat.  
  
Segon. Este servici territorial és competent per a resoldre d'acord amb el que disposa l'article 4 del Decret 88/2005, de 29 d'abril, regulador dels procediments d'autorització d'instal·lacions de producció, transport i distribució d'energia elèctrica que són competència de la Generalitat, i considerant el que establix l'article 14 de l'Orde 3/2024, de 16 d'abril, de la Conselleria d'Innovació, Indústria, Comerç i Turisme, mitjançant la qual es desplega el Decret 226/2023, del Consell, de 19 de desembre, pel qual s'aprova el Reglament orgànic i funcional de la Conselleria d'Innovació, Indústria, Comerç i Turisme.  
  
  
Tercer. Segons l'article 53.1 de la Llei 24/2013, de 26 de desembre, del sector elèctric, i l'article 7 del Decret 88/2005, de 29 d'abril, del Consell de la Generalitat, la construcció de les instal·lacions de producció d'energia elèctrica requerix autorització administrativa prèvia i autorització administrativa de construcció, i la tramitació i resolució han de fer-se de manera conjunta, segons establix l'article 21.1 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica.  
A més, d'acord amb l'article 21.5 de la Llei 24/2013, de 26 de desembre, formaran part de la instal·lació de producció les infraestructures d'evacuació, que inclouen la connexió amb la xarxa de transport o de distribució i, si és el cas, la transformació d'energia elèctrica.  
  
Quart. Com que es tracta d'una central fotovoltaica que s'implantarà en sòl no urbanitzable, tenint en compte el que establix l'article 7.3 del Decret 88/2005, de 29 d'abril, és aplicable el procediment que establix el capítol II del títol II del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la reactivació econòmica urgent.  
Segons l'epígraf i de l'article 2 del Dl 14/2020, l'autorització d'implantació en sòl no urbanitzable és el pronunciament de l'òrgan competent en matèria d'energia que, d'acord amb l'informe previ, preceptiu i favorable de l'òrgan competent en matèria d'ordenació del territori i paisatge, autoritza implantar una instal·lació de producció d'energia elèctrica que utilitza energia primària d'origen renovable en unes parcel·les concretes de sòl no urbanitzable i establix les condicions en què es podrà dur a terme esta implantació. Este pronunciament substituïx la intervenció que fa la Generalitat en el procediment d'autorització d'usos i aprofitaments en sòl no urbanitzable que preveu la normativa d'ordenació del territori, urbanisme i paisatge.  
  
Quint. Segons el que indica l'article 25 del Decret llei 14/2020, l'informe en matèria d'ordenació del territori i paisatge tindrà caràcter vinculant i haurà de ser favorable a l'efecte de poder atorgar l'autorització d'implantació en sòl no urbanitzable de la instal·lació, excepte en els supòsits en els quals l'autorització esmentada no es requerisca d'acord amb la legislació d'ordenació del territori, urbanística i del paisatge.  
  
Sext. De conformitat amb l'article 7 de la Llei 21/2013, de 9 de desembre, d'avaluació ambiental, i la Llei 2/1989, de 3 de març, de la Generalitat Valenciana, d'impacte ambiental, la instal·lació objecte del present procediment no constituïx un projecte sotmés a avaluació d'impacte ambiental.  
  
Sèptim. Les línies aèries es troben dins d'una zona definida com a àrea prioritària de reproducció, alimentació i dispersió de les aus, en virtut de la Resolució de 6 de juliol de 2021, de la consellera d'Agricultura, Desenvolupament Rural, Emergència Climàtica i Transició Ecològica, per la qual s'amplien les zones de protecció de l'avifauna contra la col·lisió i electrocució (DOGV 9138 / 29.07.2021), per la qual cosa es troba en zona de protecció d'avifauna segons article 4.1.c del Reial decret 1432/2008, de 29 d'agost, pel qual s'establixen mesures per a la protecció de l'avifauna contra la col·lisió i l'electrocució en línies elèctriques d'alta tensió. Per tant, li són aplicables les prescripcions tècniques que establix este reial decret.  
  
Octau. D'acord amb l'article 53.1.a de la Llei 24/2013, de 26 de desembre, del sector elèctric, l'autorització administrativa d'instal·lacions de generació no es podrà atorgar si el titular no ha obtingut prèviament els permisos d'accés i connexió a les xarxes de transport o distribució corresponents.  
De conformitat amb l'article 36.2 del Reial decret 413/2014, de 6 de juny, pel qual es regula l'activitat de producció d'energia elèctrica a partir de fonts d'energia renovables, cogeneració i residus, per a obtindre l'autorització de la instal·lació, serà un requisit previ indispensable l'obtenció dels permisos d'accés i connexió a les xarxes de transport o distribució corresponents per la totalitat de la potència de la instal·lació, sense perjuí del fet que l'article 53.1 de la Llei 24/2013, de 26 de desembre, disposa que les autoritzacions administratives d'instal·lacions de generació es podran atorgar per una potència instal·lada superior a la capacitat d'accés que figure en el permís d'accés.  
  
En este sentit, la disposició addicional primera del Reial decret 1183/2020, de 29 de desembre, d'accés i connexió a les xarxes de transport i distribució d'energia elèctrica, establix que les instal·lacions de generació d'electricitat amb una potència total instal·lada que supere la capacitat d'accés atorgada en el permís d'accés d'estes hauran de disposar d'un sistema de control coordinat per a tots els mòduls de generació i instal·lacions d'emmagatzematge que les integren, que impedisca que la potència activa que puga injectar a la xarxa supere esta capacitat d'accés.  
D'acord amb la redacció vigent de l'article 3 del Reial decret 413/2014, de 6 de juny, pel qual es regula l'activitat de producció d'energia elèctrica a partir de fonts d'energia renovables, cogeneració i residus, en el cas d'instal·lacions fotovoltaiques, la potència instal·lada serà la inferior d'entre les dos següents:  
a) la suma de les potències màximes unitàries dels mòduls fotovoltaics que configuren esta instal·lació, mesurades en condicions estàndard segons la norma UNE corresponent.  
b) la potència màxima de l'inversor o, si és el cas, la suma de les potències dels inversors que configuren esta instal·lació.  
Esta definició de potència instal·lada tindrà efectes per a les instal·lacions que, una vegada comencen a tramitar-se, encara no hagen obtingut l'autorització d'explotació definitiva, segons la disposició transitòria quinta del Reial decret 1183/2020, de 29 de desembre.  
  
Nové. D'acord amb el que disposen l'article 53.4 de la Llei 24/2013, de 26 de desembre, del sector elèctric; l'article 131 del Reial decret 1955/2000, d'1 de desembre, i l'article 8 del Decret 88/2005, de 29 d'abril, les persones sol·licitants d'autoritzacions d'instal·lacions de producció d'energia elèctrica han d'acreditar la capacitat legal, tècnica i economicofinancera exigible per a realitzar cada un dels projectes que presenten; tot això, sense perjuí del que preveu este últim en relació amb l'exempció d'acreditació d'estes capacitats que potestativament puga atorgar l'Administració per als que estiguen exercint l'activitat. En el present s'han acreditat estes.  
D'acord amb l'article 30.1 del Dl 14/2020, abans de la resolució, el promotor ha d'acreditar la disponibilitat efectiva dels recursos econòmics i financers necessaris per a materialitzar el projecte d'execució sol·licitat. Consta en l'expedient documentació acreditativa del compromís de finançament del projecte amb recursos aportats per soci indirecte del promotor, del qual consta compromís irrevocable i elevat a públic de finançament.  
En el cas de canvis i amb la finalitat que es mantinga el compliment del que establix el precepte indicat anteriorment, qualsevol variació en la forma de finançament del projecte o en la participació dels socis accionistes de l'empresa promotora s'haurà de comunicar, cas en què haurà de constar la subrogació dels nous socis en els compromisos adquirits per a justificar esta capacitat, i serà causa de revocació de l'autorització administrativa en cas contrari, tal com s'indica en les condicions de compliment d'esta resolució.  
  
Dècim. D'acord amb l'apartat 2.A.4 de l'article 5 del Decret 88/2005, de 29 de novembre, en la sol·licitud d'autorització administrativa prèvia ha de justificar-se la necessitat de la instal·lació i que esta no genera incidències negatives en el sistema.  
  
Onzé. D'acord amb l'article 53.1.b de la Llei 24/2013, del sector elèctric, per a la sol·licitud de l'autorització administrativa de construcció, el promotor presentarà un projecte d'execució amb una declaració responsable que acredite el compliment de la normativa que li siga aplicable.  
  
Dotzé. Segons el que establix el capítol III del Decret llei 14/2020, la persona titular de la instal·lació està obligada a desmantellar-la completament i restaurar els terrenys i l'entorn una vegada finalitzada l'activitat, per a la qual cosa ha de constituir una garantia econòmica a favor de l'òrgan competent en matèria d'energia per a autoritzar la instal·lació, l'import de la qual serà la capitalització del pressupost de desmantellament de la central fotovoltaica i de restauració del terreny i l'entorn afectat al tipus d'interés legal dels diners, amb la consideració d'una vida útil de la instal·lació de 30 anys. En cap cas este import serà inferior al 5 % del pressupost d'execució material del projecte tècnic. Esta garantia es cancel·larà quan la persona titular de la instal·lació acredite el compliment de les obligacions a les quals està afecta.  
  
Tretzé. De conformitat amb l'article 24.3 del Decret llei 14/2020, la tramitació compresa en este article podrà ser objecte de supressió per als supòsits concrets en què l'agent promotor haja presentat, juntament amb la sol·licitud inicial de les autoritzacions, una declaració responsable i de conformitat firmada per ell, en què accepte el condicionat o els informes favorables de les diferents administracions, organismes o, si és el cas, empreses de servici públic o de servicis d'interés econòmic general amb béns o drets a càrrec seu afectats per la instal·lació, i que estos informes han sigut emesos per estes sobre la base d'exactament la mateixa documentació presentada amb la sol·licitud inicial. Amb la declaració responsable i de conformitat, el sol·licitant ha de presentar la còpia dels condicionats i informes esmentats.  
  
  
Catorzé. En virtut de la disposició transitòria única del Decret llei 1/2022, de 22 d'abril, del Consell, de mesures urgents en resposta a l'emergència energètica i econòmica originada a la Comunitat Valenciana per la guerra a Ucraïna, les modificacions establides en este decret llei que afecten la implantació d'instal·lacions per a l'aprofitament de les energies renovables s'aplicaran als procediments en tràmit.  
  
Com que es tracta d'un projecte amb una potència de generació inferior o igual a 10 MW, en virtut de l'article 33.1 del Decret llei 14/2020, de 7 d'agost, es tramita, des del 23 d'abril de 2022, pel procediment d'urgència, d'acord amb la Llei 39/2015, de procediment administratiu comú de les administracions públiques, amb la qual cosa es reduïxen a la mitat els terminis establits per al procediment ordinari, excepte els relatius a la presentació de sol·licituds i recursos.  
  
Quinzé. Segons s'indica en l'article 45.4 de la Llei 39/2015, d'1 d'octubre, del procediment administratiu comú de les administracions públiques, la publicació d'actes i comunicacions que, per disposició legal o reglamentària, haja de practicar-se en tauler d'anuncis o edictes, s'entendrà complida per la seua publicació en el diari oficial corresponent.  
  
Setzé. D'acord amb el que disposa l'article 109.2 de la Llei 39/2015, d'1 d'octubre, del procediment administratiu comú de les administracions públiques, estes podran rectificar en qualsevol moment, d'ofici o a instàncies dels interessats, els errors materials, de fet o aritmètics que hi haja en els seus actes.  
  
Desseté. L'eficàcia dels actes administratius quedarà demorada quan així ho exigisca el contingut de l'acte o estiga supeditada a la seua notificació, publicació o aprovació superior, segons el que estipula l'article 39 de l'esmentada Llei 39/2015, d'1 d'octubre.  
  
Dihuité. En relació amb la sol·licitud de declaració d'utilitat pública, en concret, de la part de la infraestructura d'evacuació, presentada en data 24 de març de 2021 (número de registre GVRTE/2021/769680), s'ha produït la pèrdua sobrevinguda de l'objecte, ja que s'ha modificat la ubicació i s'està tramitant en l'expedient ATLINE/2024/57/03 una sol·licitud d'autorització administrativa prèvia i de construcció de la infraestructura d'evacuació, en aplicació de l'article 21 Llei 39/2015, d'1 d'octubre, del procediment administratiu comú de les administracions públiques, relacionat amb els articles 143 i següents del Reial decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica.  
  
  
Denové. Consten en l'expedient administratiu tots els informes preceptius i vinculants en matèria de territori i paisatge, així com la compatibilitat urbanística emesa per l'Ajuntament de Novelda. I la sol·licitud dels informes preceptius, d'acord amb els articles 24 i 30 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la reactivació econòmica urgent.  
Tal com s'ha indicat en l'antecedent nové, consta un informe preceptiu i no vinculant establit en l'article 30.2 del Decret llei 14/2020 de l'Ajuntament de Novelda.  
En consideració del que s'ha exposat, complits els requisits i els procediments legals i reglamentaris que establix la legislació vigent aplicable, i, en concret, d'acord amb la Llei 24/2013, de 26 de desembre, del sector elèctric; el Reial decret 1955/2000, d'1 de desembre, i el Decret llei 14/2020, de 7 d'agost, del Consell, en la redacció vigent en el moment de la sol·licitud, este Servei Territorial d'Indústria, Energia i Mines d'Alacant, en l'àmbit de les competències que té atribuïdes, resol:  
  
Primer  
Declarar la pèrdua d'objecte sobrevinguda de la sol·licitud de declaració d'utilitat pública, en concret, de la part de la infraestructura d'evacuació, presentada en data 24 de març de 2021 (núm. de registre GVRTE/2021/769680), ja que s'ha modificat la ubicació i s'està tramitant en l'expedient ATLINE/2024/57/03 la sol·licitud d'autorització administrativa prèvia i de construcció de la infraestructura d'evacuació.  
  
  
Segon. Autorització d'implantació en sòl no urbanitzable del projecte de central fotovoltaica Salinetes III per a dur a terme l'activitat de producció d'energia elèctrica.  
Atés el sentit de l'informe emés per l'òrgan competent en matèria d'ordenació del territori i paisatge, s'atorga l'autorització d'implantació en sòl no urbanitzable a Clean SPC 15, SL, de la central fotovoltaica FV Salinetes III per a la realització de l'activitat de producció d'energia elèctrica en les parcel·les següents:  
  
Municipi: Novelda Polígon: 3 Parcel·la: 36  
Àrea de la superfície ocupada (ha) 1,86  
  
  
  
Sotmesa a les condicions següents:  
Ordenació del territori  
Informe del Servici de Gestió Territorial de data 29 de juny de 2023, en el qual es considera viable condicionada a adoptar les mesures correctores per a la reducció de l'escolament, d'acord amb les determinacions normatives del Pla d'acció territorial de caràcter sectorial sobre prevenció del risc d'inundació a la Comunitat Valenciana i la resta de normativa aplicable que s'ha tingut en compte en l'elaboració de l'informe.  
Les conclusions més significatives són les següents:  
- S'haurà de mantindre l'estructura dels bancals, per a la qual cosa els mòduls hauran d'estar clavats dins d'estos, sense modificar el terreny. Per tant, es considera que la distribució actual s'haurà d'ajustar i adaptar a la morfologia resultant.  
- Es considera necessari mantindre el tapís vegetal de tota la parcel·la per a facilitar la infiltració i no provocar increment dels calats i velocitats.  
- Deixar la zona més baixa de la parcel·la com a àrea de laminació de les possibles acumulacions de l'aigua que es puguen generar.  
Infraestructura verda i paisatge:  
Informe del Servici d'Infraestructura Verda i Paisatge de data 10 de maig de 2023 favorable a la planta fotovoltaica en matèria d'infraestructura verda i paisatge, condicionat al fet que es duguen a terme les mesures d'integració paisatgística següents:  
- S'harmonitzaran les construccions amb l'entorn, per a la qual cosa es deixarà l'acabat del material (prefabricat de formigó) o es pintarà d'un color terrós d'acord amb el terreny circumdant.  
- S'utilitzaran saorres de tonalitat semblant a la dels terrenys circumdants per a la realització de vials interiors.  
- En la zona de transició de 15 m es plantaran alguns bosquets de coníferes, vegetació existent en les parcel·les de l'entorn, juntament amb Salvia rosmarinus. A més, es podran introduir algunes fileres d'oliveres, ja que s'ha detectat este antic cultiu en la parcel·la.  
La introducció de vegetació va encaminada a ajudar a minimitzar la visibilitat de la planta fotovoltaica i integrar-la en el paisatge. Ha de tindre un caràcter natural, per la qual cosa s'han de triar poques espècies de les existents en les parcel·les de l'entorn i fugir del disseny plantejat amb un patró reglat geomètric, que s'assembla a un jardí urbà.  
  
Direcció General de Medi Natural i d'Avaluació Ambiental:  
Informe favorable de la Direcció General de Medi Natural i Avaluació Ambiental de data 13 de juliol de 2022, amb el condicionat següent:  
  
- Pel fet que la planta solar es disposarà sobre un sòl amb un alt nivell erosiu, de manera genèrica, no es permetrà la destrucció de bancals. S'hauran de respectar els bancals i ribassos que hi ha sense retirar la terra fèrtil del sòl.  
- Es farà el mínim moviment de terres i compactació de sòl amb la finalitat de disminuir les afeccions a este. Per això, es requerix usar seguidors que s'adapten al terreny, amb clavament directe sense fonamentacions, sempre que la geologia ho permeta, i que no requerisquen anivellament, desmunt, condicionament topogràfic o esplanació d'este.  
  
- Es tenen en compte els efectes de l'escolament de les plaques sobre el sòl, produït tant per la pluja com per la neteja, que podria provocar l'aparició de solcs o regalls d'erosió sota les línies d'estes. S'haurà de fer una canalització que arreplegue estes aigües i les deposite de manera més dispersa o bé les acumule o les redirigisca per a usar-les posteriorment. Si és el cas, es podrà mantindre una capa de mulch amb restes de vegetació o palla perquè es dissipe l'energia cinètica de les gotes de pluja i s'evite l'erosió per esguitada i erosió laminar.  
- En el procés de desmantellament de la planta solar es recorda que no haurà de quedar cap element artificial en l'enclavament i que s'haurà de restaurar el sòl afectat de manera que se'n garantisquen els usos anteriors al canvi d'ús del sòl.  
- S'ha de mantindre una capa de cultiu herbaci en totes les instal·lacions que afavorisca el manteniment de l'estructura edàfica i, a més, la presència d'insectes pol·linitzadors, la qual cosa es pot combinar amb l'apicultura o l'agrovoltaica.  
- Per a mantindre o limitar el creixement de vegetació en la planta solar, no es podran emprar herbicides, i és recomanable la ramaderia extensiva o el desbrossament selectiu mecanitzat d'esta.  
- Es considera adequat utilitzar tres caixes niu per a quiròpters i aus.  
  
- Per a atraure la presència de rapinyadores nocturnes a la zona de les obres, es proposa instal·lar dos talaies distribuïdes a la planta.  
El període de vigència d'esta autorització d'implantació serà de 30 anys, sense perjuí de les possibles pròrrogues que s'atorguen, amb una sol·licitud prèvia per la persona titular amb anterioritat al final del termini esmentat, i que estiguen justificades plenament.  
La caducitat de l'autorització d'implantació en sòl no urbanitzable suposarà la caducitat de les autoritzacions energètiques concedides i l'obligació per part de la persona titular del desmantellament de la instal·lació i de la restauració del terreny i l'entorn afectat.  
De la mateixa manera, en cas de tancament definitiu de la instal·lació, es produirà la caducitat de l'autorització d'implantació en sòl no urbanitzable, fet que s'especificarà en l'autorització del tancament.  
En l'annex I es reflectixen les coordenades geogràfiques de la zona delimitada per tancat per a l'ocupació pels grups convertidors d'energia solar a electricitat.  
  
Tercer. Autorització administrativa prèvia del projecte de central fotovoltaica Salinetes III, inclosa la part de la seua infraestructura d'evacuació exclusiva fins al centre de seccionament, inclusivament, que se cedirà al gestor de la xarxa de distribució  
Atorgar l'autorització administrativa prèvia a:  
1) La mercantil Clean SPC 15, SL, per a instal·lar una central fotovoltaica i la infraestructura d'evacuació exclusiva, que a continuació es detalla:  
  
  
Dades generals de la central elèctrica autoritzada i accés a la xarxa  
  
Denominació PSF Salinetes III  
Titular CLEAN SPC 15, SL  
Tecnologia Fotovoltaica  
Termes municipals grups (Província) Novelda (Alacant)  
Termes municipals d'evacuació fins al punt de connexió amb la xarxa (província) Novelda (Alacant)  
Potència nominal inversors (Mw) 0,99  
Potència pic dels mòduls fotovoltaics (Mwp) 1,4337  
Potència instal·lada (Mw) (segons l'article 3, Rd 413/2014) 0,986580  
Capacitat d'accés a la xarxa concedida (Mw) 0,986580  
Necessitat de sistema de control coordinat de potència (segons DA 1a, Rd 1183/2020) No. Requerix limitació d'inversors per fabricant.  
Xarxa a la qual es connecta: Distribució  
Punt de connexió amb la xarxa Nou suport en la línia aèria de simple circuit Novelda de l'ST Petrer que pertany a i-DE Redes Eléctricas Inteligentes, SAU.  
  
  
  
Emplaçament de la part de la central amb tancat perimetral  
  
Municipi: Novelda Polígon: 3 Parcel·la: 36  
Nre. de zones 1  
Àrea de la superfície de tancat (m²) 18.600  
Àrea de la superfície ocupada per mòduls (m²) 5.022  
  
  
  
  
Característiques elèctriques de la central fotovoltaica dins del tancat  
  
CAMP GENERADOR  
Nre. de mòduls FV 1.944  
Àrea unitària del mòdul (m²) 2.278 x 1.134 x 0,03  
Potència unitària màxima (Wp) 737,5 (590 + guany 25 %)  
Potència total mòdul (MWp) 1,4337  
Tipus de cèl·lules Silici monocristal·lí  
Cares actives dels mòduls Bifacial  
Orientació Fixa  
Ancoratge de l'estructura al terreny Clavament directe al terreny, sense fonamentació  
  
  
INVERSORS  
Nre. inversors 3  
Potència unitària nominal (kWn) 330 (limitació per fabricant requerida)  
Potència total nominal (kWn) 0,99 (limitació per fabricant a 0,98736 requerida)  
  
  
CONNEXIÓ MÒDULS - INVERSORS  
Nre. inversors 3  
Nre. mòduls/string 27  
Nre. strings/inversors 24  
Cablejat 1 x 6 mm² Cu  
  
  
CENTRES DE TRANSFORMACIÓ  
Nre. total 2  
CT  
Nre. 1  
Potència (kVA) ONAN 1.000  
Tensió nominal (kV) 0,8/20  
Tipologia Cel·les SF6  
CT servicis auxiliars  
Nre. 1  
Potència (kVA) ONAN 10  
Tensió nominal (kV) 20/0,42  
Tipologia Cel·les SM6  
  
  
  
Infraestructura d'evacuació d'ús exclusiu fins al centre de seccionament  
  
Municipi: Novelda Polígon: 3 Parcel·les: 36  
Nre. línies (cable) evacuació 2  
Origen Des del centre de transformació  
Final Centre de seccionament  
Longitud total línia 1 (m) 143 (entre el centre de transformació i el centre de seccionament)  
Tensions nominals cable (U0/Un) kV 12/20  
Tipus de cable Línia 1: 3x(1 x 150)mm² Al HEPRZ1 12/20 kV  
  
  
  
Infraestructura d'evacuació que se cedirà al gestor de la xarxa de distribució:  
1. Centre de seccionament (autoritzat mitjançant la present resolució):  
Emplaçament: parcel·la 36, polígon 3 del terme municipal de Novelda (Alacant).  
El centre de maniobra i seccionament de maniobra exterior està dissenyat segons UNE-EN 98552-122, del tipus EPSSI-24 compost per:  
- Envolupant prefabricada monobloc de formigó vibrat tipus HA-45/P/12/IIa, amb grau de penetració de cossos estranys IP23D i grau de protecció mecànica IK10.  
- Coberta prefabricada de formigó  
- Porta d'accés  
- Pre-trencats per a entrada i eixida de cables en la part frontal i posterior  
- Enllumenat i servicis auxiliars  
2. La línia aerosubterrània d'alta tensió en 20 kV des de l'esmentat centre de seccionament fins al punt d'entroncament amb la xarxa de distribució: nou suport en la línia aèria de simple circuit Novelda de l'ST Petrer pertanyent a i-DE Redes Eléctricas Inteligentes, SAU, amb les característiques següents:  
Emplaçament: parcel·les 36, 9007 i 103 del polígon 3 del terme municipal de Novelda (Alacant).  
Tensió nominal: 20 kV.  
Longitud: 208 m.  
Nre. de conductors i secció: HEPRZ1 12/20 kV, Al 3x(1 x 240) mm² H16.  
Serà cedida a este gestor de la xarxa i la seua autorització administrativa prèvia i de construcció es tramita en l'expedient ATLINE/2024/57/03.  
Després de l'execució de l'obra i l'emissió del corresponent certificat final d'obra, abans de l'autorització d'explotació, està prevista la cessió de l'esmentat centre de seccionament i la derivació a favor de la distribuïdora, I-DE Redes Eléctricas Inteligentes, SAU, de manera que esta part de la infraestructura d'evacuació estaria a nom de la distribuïdora en la realització de posada en marxa de la instal·lació.  
  
Pressupostos de les instal·lacions  
  
Pressupost global d'execució (€) 457.919,51  
Pressupost de desmantellament i restauració (€) 66.385,58  
  
  
Les autoritzacions indicades s'atorguen condicionades al compliment de les determinacions que preveuen els condicionants imposats per les diferents administracions i organismes, i que han acceptat els titulars d'esta autorització.  
La persona titular de la present autorització tindrà els drets, els deures i les obligacions que arreplega el títol IV de la Llei 24/2013, de 26 de desembre, del sector elèctric, i el desplegament reglamentari d'esta; en particular, els que establixen els articles 6 i 7 del Reial decret 413/2014, de 6 de juny, pel qual es regula l'activitat de producció d'energia elèctrica a partir de fonts d'energia renovables, cogeneració i residus. En tot cas, la mercantil ha d'observar els preceptes, les mesures i les condicions que establisca la legislació aplicable en cada moment a l'activitat de producció d'energia elèctrica.  
L'incompliment de les condicions i els requisits que establix l'autorització o la variació substancial dels pressupostos que han determinat que s'atorgue podran ocasionar que es revoque.  
D'acord amb el paràgraf segon de l'article 53.6 de la Llei 24/2013, de 26 de desembre, del sector elèctric, i l'article 6.4 del Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, esta autorització s'atorga, sense perjuí de les concessions, les autoritzacions, les llicències i els permisos, tant públics com privats, que haja d'obtindre necessàriament la part titular, d'acord amb altres disposicions que resulten aplicables, i, especialment, les relatives a l'ordenació del territori i al medi ambient. En tot cas, esta autorització s'emet sense perjuí de tercers i no afecta els drets particulars.  
  
Per als treballs que es realitzen en terreny forestal o a una distància inferior o igual a 100 metres d'este, o hi haja una continuïtat de combustible susceptible de propagar el foc fins a terreny forestal, serà necessari presentar davant de la direcció territorial de la conselleria competent en matèria de prevenció d'incendis forestals, amb 20 dies naturals d'antelació a l'inici dels treballs, una declaració responsable, acompanyada de la documentació indicada en l'article 144 del Decret 91/2023, de 22 de juny, del Consell, pel qual s'aprova el Reglament de la Llei 3/1993, de 9 de desembre, forestal de la Comunitat Valenciana.  
  
Les instal·lacions de producció d'energia elèctrica autoritzades hauran d'inscriure's en el Registre administratiu d'instal·lacions de producció d'energia elèctrica, amb una acreditació prèvia del compliment dels requisits i segons el procediment establit reglamentàriament.  
  
En l'annex II es reflectix la disposició dels mòduls fotovoltaics, així com la infraestructura d'evacuació aprovada en la present resolució.  
  
  
Quart. Autoritzacions administratives de construcció de les instal·lacions autoritzades en el punt segon  
Atorgar les autoritzacions administratives de construcció per a les instal·lacions descrites en el punt segon d'esta resolució, sobre la base dels projectes d'execució i els annexos que es detallen a continuació i que consten en l'expedient instruït:  
- Projecte de desenvolupament refós: Instal·lació de planta solar fotovoltaica Salinetes III de 990 kW connectada a xarxa, de data 12 d'abril de 2024, firmat per tècnic projectista, declaració responsable de la persona tècnica competent projectista, de compliment de la normativa aplicable, d'acord amb l'article 53.1.b de la Llei 24/2013, de 26 de desembre, del sector elèctric, i visat pel Col·legi Oficial d'Enginyers Industrials de Burgos i Palència en data 12 d'abril de 2024 i núm. PA230390.  
Els condicionats que establixen els informes del Servici d'Infraestructura Verda i Paisatge i del Servici de Gestió Territorial s'arrepleguen en el projecte refós que s'ha esmentat en el paràgraf anterior.  
Esta autorització habilita les persones titulars d'esta a construir les instal·lacions, sempre que complisquen els requisits tècnics exigibles i d'acord amb les condicions següents:  
  
1. Les instal·lacions s'han d'executar segons el projecte o els projectes presentats, els annexos, si és el cas, i d'acord amb els condicionants tècnics establits per les administracions públiques, els organismes i les empreses de servici públic o d'interés general afectats per les instal·lacions presents i que ha acceptat la part sol·licitant. En cas que, per a fer-ho, siga necessari introduir modificacions en la instal·lació respecte de la documentació presentada, la persona titular d'esta autorització ha de sol·licitar a este òrgan l'autorització corresponent prèviament a l'execució, llevat que es tracte de modificacions no substancials.  
  
2. Les instal·lacions que s'executaran han de complir, en tot cas, el que establix el Reial decret 223/2008, de 15 de febrer, pel qual s'aproven el Reglament sobre condicions tècniques i garanties de seguretat en línies elèctriques d'alta tensió i les instruccions tècniques complementàries ITC-LAT 01 a 09; el Reial decret 337/2014, de 9 de maig, pel qual s'aproven el Reglament sobre condicions tècniques i garanties de seguretat en instal·lacions elèctriques d'alta tensió i les instruccions tècniques complementàries ITC-RAT 01 a 23, i el Reial decret 842/2002, de 2 d'agost, pel qual s'aproven el Reglament electrotècnic per a baixa tensió i les instruccions tècniques complementàries. Així mateix, el Reial decret 1432/2008, de 29 d'agost, pel qual s'establixen mesures per a la protecció de l'avifauna contra la col·lisió i l'electrocució en les línies elèctriques d'alta tensió.  
3. Com que la potència total instal·lada i autoritzada (0,99 MW) és superior a la capacitat d'accés a la xarxa concedida (0,98268 MW), el fabricant haurà de limitar la potència dels inversors. Respecte de la sol·licitud d'autorització d'explotació provisional, serà un requisit imprescindible per a atorgar-la que la persona titular de la instal·lació presente, juntament amb la resta de documentació preceptiva, un certificat del fabricant de l'equip acreditatiu de la referida limitació del fet que no podrà injectar una potència activa a la xarxa elèctrica superior a la capacitat d'accés atorgada.  
4. La central elèctrica objecte de la present resolució, d'acord amb la potència instal·lada d'esta, haurà de complir les prescripcions tècniques i d'equipament que, sobre esta qüestió, establix l'article 7 del Reial decret 413/2014, de 6 de juny, i la resta de normativa de desplegament, sobre requisits de resposta davant de buits de tensió, adscripció a un centre de control de generació, telemesurament en temps real i la resta d'obligacions que establix la regulació del sector elèctric per al tipus d'instal·lacions en què estes s'enquadren.  
5. Pagament de l'Impost sobre Transmissions Patrimonials Oneroses i Actes Jurídics Documentats, davant de l'Agència Tributària Valenciana, en relació amb els contractes subscrits per a la disponibilitat dels terrenys, que hauran de presentar-se en este servici territorial en el termini d'1 mes des de la notificació d'esta resolució.  
6. D'acord amb l'article 131 del Reial decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica, el període d'execució de les instal·lacions no serà superior a díhuit (18) mesos, que es comptarà des de l'endemà de la notificació de la present resolució. No obstant això, abans que finalitze, se'n podrà sol·licitar una ampliació concreta amb una sol·licitud motivada davant d'este òrgan, que s'haurà d'acompanyar, a este efecte, amb la documentació justificativa de la demora i del cronograma de treballs previstos per al nou termini sol·licitat.  
Les pròrrogues de dates o ampliacions de terminis s'atorgaran quan estiguen degudament motivats tant els retards produïts, sempre que no siguen imputables a la persona titular de l'autorització, com les noves dates o terminis que se sol·liciten, i no es perjudiquen tercers.  
En cap cas es podran atorgar pròrrogues o ampliacions de termini que vagen més enllà de les dates de caducitat dels permisos d'accés i de connexió a la xarxa, de les declaracions o els informes d'impacte ambiental per a l'inici de les obres o imposades per actes de selecció en els diferents procediments en concurrència competitiva que establix la regulació del sector elèctric.  
Tampoc es podran atorgar quan la part peticionària pretenga demorar la presentació del projecte tècnic o l'execució i la posada en marxa d'este per no haver disposat o mantingut la capacitat financera exigida per a la realització, o quan l'entrada en funcionament de la instal·lació es considere que no ha d'ajornar-se perquè afecta la garantia de subministrament, les necessitats de les persones consumidores o el funcionament correcte del sistema elèctric.  
Segons la documentació presentada per a acreditar la capacitat economicofinancera de l'empresa sol·licitant i de la viabilitat del projecte, basada en el finançament del 100 % del pressupost d'execució amb fons propis dels socis que s'han declarat en el procediment, haurà de justificar-se a este centre directiu en el termini màxim d'un (1) mes que els socis esmentats han posat estos fons a la disposició de la titular de la present autorització. La present resolució quedarà revocada, amb un tràmit d'audiència previ, en cas contrari.  
Tenint en compte que s'ha acreditat la disposició de manera efectiva de recursos econòmics i financers necessaris per a materialitzar el projecte d'execució mitjançant un compromís aprovat per l'òrgan d'administració/govern de l'empresa, qualsevol canvi en relació amb els membres o socis directes o indirectes de la mercantil s'haurà de comunicar a este òrgan substantiu en el termini màxim de deu dies des que es produïsca la variació, comunicació en la qual haurà de constar que els nous socis s'han subrogat en les obligacions i els compromisos del titular anterior, ja que d'una altra manera no es complirà el que establix l'article 30.1 del Decret llei 14/2020, fet que podrà ser causa de revocació de la resolució.  
La caducitat dels permisos d'accés i connexió a la xarxa suposarà la caducitat de les autoritzacions administratives previstes en la legislació del sector elèctric que s'hagen atorgat i la necessitat d'obtindre'n noves per a les mateixes instal·lacions, sense perjuí que puguen convalidar-se certs tràmits, que només es podran tornar a atorgar després de l'obtenció dels nous permisos d'accés i connexió per part dels agents gestors i titulars, respectivament, de les xarxes.  
  
Les autoritzacions administratives caducaran quan ho facen les habilitacions de qualsevol mena o denominació vinculades a l'ocupació del sòl o edificacions.  
En tot cas, s'ha de complir el termini establit per a acreditar l'obtenció de l'autorització d'explotació definitiva que arreplega l'article 1 del Reial Decret llei 23/2020, de 23 de juny, pel qual s'aproven mesures en matèria d'energia i en altres àmbits per a la reactivació econòmica.  
  
7. La persona titular d'esta resolució estarà obligada a comunicar, pel registre electrònic i amb la diligència adequada, les incidències dignes d'esment que es produïsquen durant l'execució, tant a esta direcció general com al Servici Territorial d'Indústria, Energia i Mines d'Alacant.  
8. La persona titular d'esta resolució ha de complir els deures i les obligacions derivats de la legislació de prevenció de riscos laborals vigent durant la construcció.  
9. Sense perjuí del que preveu l'article 12.4 del Decret 88/2005, de 29 d'abril, el personal tècnic en la matèria adscrit a este servici territorial o a la direcció general amb competències en matèria d'energia podrà fer les comprovacions i les proves que considere necessàries durant les obres i quan finalitzen estes en relació amb l'adequació d'esta a la documentació tècnica presentada i al compliment de la legislació vigent i de les condicions d'esta resolució.  
   
10. Finalitzades les obres de construcció de les instal·lacions, la titular, en el termini màxim de deu dies hàbils, ha de sol·licitar l'autorització d'explotació provisional per a proves segons el Reial decret 413/2014, de 6 de juny, pel qual es regula l'activitat de producció d'energia elèctrica a partir de fonts d'energia renovables, cogeneració i residus, i en els termes que establix l'article 12 del Decret 88/2005, de 29 d'abril.  
11. Amb esta sol·licitud s'han de presentar els certificats de direcció i final d'obra subscrits per una persona facultativa competent, que acrediten que s'adeqüen als reglaments tècnics en la matèria segons el que establix la normativa vigent per als projectes d'instal·lacions elèctriques i, igualment, respecte de la present autorització administrativa prèvia i de construcció. Quan els certificats de direcció i final d'obra esmentats no estiguen visats pel col·legi professional corresponent, s'acompanyaran de la declaració responsable oportuna, segons indica la Resolució de 22 d'octubre de 2010, de la Direcció General d'Energia, publicada en el DOGV núm. 6389, de 3 de novembre de 2010.  
  
12. Igualment, s'ha d'adjuntar la documentació requerida segons l'ITC-LAT 04 del Reial decret 223/2008, de 15 de febrer, pel qual s'aprova el Reglament sobre condicions tècniques i garanties de seguretat en línies elèctriques d'alta tensió; l'ITC RAT-22 del Reial decret 337/2014, de 9 de maig, pel qual s'aprova el Reglament sobre condicions tècniques i garanties de seguretat en instal·lacions elèctriques d'alta tensió, i el Reial decret 842/2002, de 2 d'agost, pel qual s'aprova el Reglament electrotècnic per a baixa tensió i les instruccions tècniques complementàries.  
Així mateix, s'ha de presentar la cartografia de la instal·lació efectivament executada, georeferenciada al sistema oficial vigent i en un sistema de dades obertes compatible amb la cartografia de l'Institut Cartogràfic Valencià i segons el format establit per l'òrgan substantiu.  
Es justificarà documentalment que el projecte executat s'ajusta als condicionats imposats en esta resolució. Abans d'emetre l'informe previ a l'autorització d'explotació, el servici territorial sol·licitarà de les administracions i els organismes que els han emés la conformitat de l'obra executada respecte d'estos.  
Les persones titulars d'esta autorització podran sol·licitar l'autorització d'explotació per fases. Per a fer-ho, en la sol·licitud caldrà justificar este fet, delimitar els elements del projecte original dels quals se sol·licita la posada en servici i presentar el certificat d'obra parcial corresponent a esta fase, juntament amb la documentació tècnica corresponent, per a la qual cosa és igualment aplicable el que s'indica en el paràgraf anterior.  
13. D'acord amb l'article 28 del Reial Decret llei 8/2023, de 27 de desembre, pel qual s'adopten mesures per a afrontar les conseqüències econòmiques i socials derivades dels conflictes a Ucraïna i Orient Pròxim, així com per a pal·liar els efectes de la sequera, el promotor podrà sol·licitar, en un termini no superior a 3 mesos des de l'obtenció d'esta autorització administrativa de construcció, l'extensió del termini per a complir la fita que arreplega l'article 1.1.b 5t del Reial Decret llei 23/2020, de 23 de juny, d'obtenció de l'autorització d'explotació definitiva, sense que en cap cas el termini total per a disposar de l'autorització administrativa d'explotació supere els huit anys. En esta sol·licitud s'ha d'indicar, almenys:  
1. el semestre de l'any natural en què la instal·lació obtindrà l'autorització administrativa d'explotació i  
2. el compromís d'acceptació expressa de la impossibilitat d'obtenció de l'autorització administrativa d'explotació provisional o definitiva, ni de la inscripció prèvia o definitiva en el registre administratiu d'instal·lacions de producció d'energia elèctrica amb anterioritat a l'inici del semestre indicat.  
14. La persona titular té l'obligació de constituir una garantia econòmica per a complir l'obligació de desmantellament de la instal·lació i restauració dels terrenys i el seu entorn, per un import de 173.266,36 € (cent setanta-tres mil dos-cents seixanta-sis euros i trenta-sis cèntims), i ha d'acreditar la seua deguda constitució (aportant la carta de pagament corresponent) amb la sol·licitud d'autorització d'explotació provisional de la instal·lació, la qual cosa és un requisit indispensable per a atorgar-la.  
La garantia haurà de depositar-se en l'Agència Tributària Valenciana, a favor de l'òrgan competent en matèria d'energia que atorga les autoritzacions administratives, i hauran de constar les dades de la instal·lació (nom de la instal·lació, potència instal·lada, municipis a on se situen els grups generadors) i que es deposita per a complir l'obligació de desmantellament de la instal·lació i restauració dels terrenys i el seu entorn.  
Esta garantia es cancel·larà quan la persona titular de la instal·lació acredite el compliment de les obligacions a les quals està afecta.  
  
15. L'autorització d'explotació provisional no podrà concedir-se si la totalitat de les instal·lacions d'evacuació, incloent-hi les compartides, així com les instal·lacions de connexió a la xarxa de transport, no estan finalitzades i amb autorització d'explotació, de manera que l'entrada en servici de la central elèctrica puga ser efectiva.  
16. Una vegada obtinguda l'autorització d'explotació provisional, la persona titular ha de sol·licitar la inscripció prèvia en el Registre administratiu d'instal·lacions de producció d'energia elèctrica, per a la qual cosa ha de presentar la documentació pertinent segons l'article 39 del Reial decret 413/2014, de 6 de juny. Es tindrà en compte el que indica l'article 41 pel que fa a la caducitat i a la cancel·lació d'esta inscripció.  
Segons el que indica l'article 39.6 del Reial decret 413/2014 esmentat, la inscripció de la instal·lació en el Registre d'instal·lacions de producció d'energia elèctrica amb caràcter previ permetrà el funcionament en proves d'esta.  
17. Finalitzades les proves de les instal·lacions amb resultat favorable, la persona titular, en el termini màxim de deu dies hàbils, ha de sol·licitar l'autorització d'explotació definitiva segons el Reial decret 413/2014, de 6 de juny, pel qual es regula l'activitat de producció d'energia elèctrica a partir de fonts d'energia renovables, cogeneració i residus, i segons el Decret 88/2005, de 29 d'abril. S'hi han d'adjuntar els certificats pertinents segons el que s'ha indicat en els punts anteriors.  
18. Una vegada obtinguda l'autorització d'explotació definitiva, la persona titular sol·licitarà la inscripció definitiva en el Registre administratiu d'instal·lacions de producció d'energia elèctrica, per a la qual cosa ha de presentar la documentació pertinent segons l'article 40 del Reial decret 413/2014, de 6 de juny. No sol·licitar les autoritzacions d'explotació dins del termini podrà suposar la caducitat de les autoritzacions concedides.  
19. S'advertix que, si en el transcurs de l'execució del projecte i per a la connexió de la infraestructura d'evacuació de la planta solar fotovoltaica a una infraestructura titularitat i en servici propietat d'I-DE Redes Eléctricas Inteligentes, SAU, és necessari tramitar una modificació de les instal·lacions de la xarxa de distribució, haurà d'iniciar-se l'expedient administratiu corresponent i serà l'empresa distribuïdora la que haurà de presentar la sol·licitud corresponent com a titular de la instal·lació.  
20. La persona titular de la instal·lació té l'obligació de desmantellar la instal·lació i restituir els terrenys i l'entorn afectats una vegada caducades les autoritzacions o pel tancament definitiu de la instal·lació. Ha d'obtindre l'autorització de tancament definitiu de la instal·lació, segons el que indica l'article 53.5 de la Llei 24/2013, de 26 de desembre, del sector elèctric, així com per al tancament temporal.  
21. La transmissió o el canvi de titularitat, les modificacions substancials de la instal·lació i el tancament temporal o definitiu de la instal·lació autoritzada per la resolució actual requerixen una autorització administrativa prèvia, d'acord amb el que preveu el Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat. Així mateix, no es podran transmetre les autoritzacions concedides mentres la central no estiga completament executada i haja obtingut l'autorització d'explotació.  
22. Tal com indica l'article 38 del Decret llei 14/2020, la concessió de la llicència urbanística municipal obligarà la persona titular o propietària de la instal·lació, sense perjuí de l'exacció dels tributs que corresponga legalment per la prestació del servici municipal o per l'execució de construccions, instal·lacions i obres, a pagar el corresponent cànon d'ús i aprofitament en sòl no urbanitzable i a complir la resta de compromisos assumits i determinats en la llicència corresponent.  
  
L'ajuntament establirà el respectiu cànon d'ús i aprofitament en la llicència corresponent, per una quantia equivalent al 2 % dels costos estimats de les obres d'edificació i de les obres necessàries per a la implantació de la instal·lació (pressupost d'execució material del total de la instal·lació que ascendirà a 457.919,51 € [quatre-cents cinquanta-set mil nou-cents dènou euros i cinquanta-un cèntims]). El cànon es pagarà d'una sola vegada en ocasió de l'atorgament de la llicència urbanística i l'ajuntament podrà acordar, a sol·licitud de la part interessada, el fraccionament o l'ajornament del pagament, sempre dins del termini de vigència concedit. L'atorgament d'una pròrroga del termini no comportarà un cànon urbanístic nou.  
  
L'ajuntament podrà acordar la reducció de fins a un 50 % quan la instal·lació siga susceptible de crear ocupació de manera significativa en relació amb l'ocupació local. L'impagament donarà lloc a la caducitat de la llicència urbanística. La percepció del cànon correspon als municipis i les quantitats ingressades per este concepte s'integraran en el patrimoni municipal del sòl.  
23. Segons el que establix l'article 26 del Reial decret 1183/2020, de 29 de desembre, d'accés i connexió a les xarxes de transport i distribució d'energia elèctrica, els permisos d'accés i de connexió d'instal·lacions construïdes i en servei caducaran quan, per causes imputables a la titular de la instal·lació diferents del tancament temporal, finalitze l'abocament d'energia a la xarxa per un període superior a tres anys.  
  
  
Quint. Aprovació del pla de desmantellament de la instal·lació autoritzada i de restauració del terreny i l'entorn afectat.  
Aprovar el pla de desmantellament i de restauració del terreny i entorn afectat referit a la instal·lació descrita en l'apartat segon, el pressupost del qual ascendix a 66.385,58 € (seixanta-sis mil tres-cents huitanta-cinc euros i cinquanta-huit cèntims) i amb l'abast següent, en atenció a l'informe favorable emés pel Servei d'Infraestructura Verda i Paisatge de data 9 d'agost de 2023.  
La remoció i la restitució dels terrenys comprendran les actuacions següents:  
1) Desmantellament de la instal·lació elèctrica BT.  
2) Desmantellament dels mòduls fotovoltaics.  
3) Desmantellament de l'estructura suport dels mòduls i els seus motors.  
4) Desmantellament d'LSAT, bàculs i casetes.  
5) Desmantellament de la instal·lació elèctrica aèria d'AT.  
6) Desmantellament del tancat perimetral.  
7) Restitució dels nous vials interns i les seues cunetes.  
8) Restauració de les rases.  
9) Restauració paisatgística i vegetal.  
Es compliran les condicions que arreplega l'informe de l'òrgan competent en medi ambient, en concret, l'informe de referència FV\_17/2022, de data 13 de juliol de 2022, de la Direcció General de Medi Natural i Avaluació Ambiental, que establix que:  
«En el procés de desmantellament de la planta solar, es recorda que no haurà de quedar cap element artificial en l'enclavament i que s'haurà de restaurar el sòl afectat de manera que se'n garantisquen els usos anteriors al canvi d'ús del sòl.»  
La persona titular constituirà la garantia econòmica que es detalla en l'autorització de construcció prèviament a la sol·licitud d'autorització d'explotació provisional, segons el que indica el Decret llei 14/2020.  
  
Sext. Publicacions, notificacions i comunicacions que es faran d'esta resolució.  
Ordenar, de conformitat amb el que disposa l'article 31 del Decret llei 14/2020:  
- La publicació d'esta resolució en el Diari Oficial de la Generalitat Valenciana i en el Butlletí Oficial de la Província d'Alacant, la qual cosa significa que la publicació d'esta es farà igualment als efectes que determina l'article 44 de la Llei 39/2015, d'1 d'octubre, del procediment administratiu comú de les administracions públiques, de notificació d'esta resolució a les persones titulars desconegudes o amb domicili ignorat o a les quals s'ha intentat notificar, però no s'ha pogut aconseguir.  
- La publicació en el lloc d'internet de la Conselleria d'Innovació, Indústria, Comerç i Turisme, en l'apartat Energia https://cindi.gva.es/va/web/energia/instal-lacions-autoritzades en valencià, i https://cindi.gva.es/es/web/energia/instal-lacions-autoritzades en castellà.  
  
- La notificació/comunicació de la present resolució a la persona titular i a totes les administracions públiques o organismes i empreses de servicis públics o servicis d'interés general que han intervingut, o han hagut d'intervindre, en el procediment d'autorització; les que han emés, o hagueren d'emetre, un condicionat tècnic al projecte d'execució, a les persones titulars de béns i drets afectats i a la resta de parts interessades en l'expedient.  
Les autoritzacions concedides es traslladaran a l'Institut Cartogràfic Valencià per a la incorporació de les dades territorials, urbanístiques, mediambientals i energètiques més representatives de la instal·lació a la cartografia pública de la Comunitat Valenciana.  
De conformitat amb el segon paràgraf de l'article 53.6 de la Llei 24/2013, de 26 de desembre, del sector elèctric, i l'article 6.4 del Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, esta autorització s'atorga, sense perjuí de les concessions, autoritzacions, llicències i permisos, tant públiques com privades, que siguen necessàries obtindre per part del sol·licitant per a l'execució i posada en marxa de la instal·lació a la qual es referix la present resolució, d'acord amb altres disposicions que resulten aplicables i, especialment, les relatives a l'ordenació del territori i al medi ambient. En tot cas, esta autorització s'emet sense perjuí de tercers i no afecta els drets particulars.  
Serà causa de revocació d'esta resolució, amb tràmit previ del procediment oportú, l'incompliment o la inobservança de les condicions expressades en esta, la variació substancial de les característiques descrites en la documentació presentada o l'incompliment o el no manteniment dels pressupostos o els requisits essencials o indispensables, legals o reglamentaris, que s'han tingut en compte per a l'atorgament, així com qualsevol altra causa que el justifique degudament i motivadament. En particular, la caducitat dels permisos d'accés i connexió suposarà la ineficàcia de les autoritzacions que s'atorguen en esta resolució.  
  
Contra esta resolució, que no posa fi a la via administrativa, es pot interposar un recurs d'alçada davant de la Direcció General d'Energia i Mines en el termini d'un mes, comptat a partir de l'endemà del dia en què tinga lloc la notificació d'esta, de conformitat amb el que disposen els articles 121 i 122 de la Llei 39/2015, d'1 d'octubre, del règim jurídic de les administracions públiques i del procediment administratiu comú.  
  
  
Alacant, 27 de maig de 2024.- La cap del Servei Territorial d'Indústria, Energia i Mines d'Alacant: Rosa María Aragonés Pomares.  
  
ANNEX II